
Persongalleri

Ved Eidsvoll

Ada Evensen – Kjøkkenpike på jernbanerestauranten og datter av stasjonsmesteren

Rasmus Evensen – Stasjonsmester ved Eidsvoll stasjon

Charlotte Evensen (død) – Pianolærerinne og Adas mor

Helen – Familiens husholderske

 

Kornelia Olsen – Adas venninne og datter til eieren av landhandleriet ved stasjonen

Oddvar Olsen – Driver landhandleriet ved stasjonen

Thora Olsen (født Vinge) – Hans kone og Kornelias mor

 

Didrik Vinge – Lensmannsdreng. Adas kjæreste og Kornelias fetter

Sigfred Vinge – Didriks far og bygdas lensmann

 

Erlend Steen – Odelsgutt på Langås gård og eier av sagbruket ved Andelva

Tollef Steen – Hans yngre bror og bestyrer av kurbadet

Henning Steen – Godseier, Erlend og Tollefs far

Margaretha Steen – Erlend og Tollefs mor, svenskfødt

Balder – Erlends hest

 

Hans Bakke – Sagmester og Erlends beste venn

Severine Bakke – Hans kone

Oline og Knut Bakke – Deres barn

 

Osvald Bang – Kunstner

 

Søren Matheussen – Bygdas sogneprest

Ragna Matheussen – Hans kone

Ingrid Matheussen – Deres datter

 

Fru Wold – Kjøkkenjomfru ved jernbanerestauranten

Martha – Kjøkkenpike ved jernbanerestauranten

Herr Eide – Direktør ved jernbanehotellet

 

Ved Stange

Mary Sommerfeldt – Yngste datter på Sommerfeldt

Johann Sommerfeldt – Hennes bror som driver familiens kalkverk

Ludvig Sommerfeldt – Godseier

Julie Sommerfeldt – Hans kone, Mary og Johanns mor

Violet – Marys katt

Elisabeth Wedel (født Sommerfeldt, død) – Mary og Johanns søster

Godtfred Wedel – Elisabeths mann, fabrikkeier på Gjøvik

Henrik Wedel - Deres sønn

 

I Christiania

Hedvig Brandt - Enkefrue og Adas tante

Fru Kolstad - Kokke

Frøken Iversen - Tjenestepike

 

Mathilde - Datter av kjøpmannen i Stange. Marys venninne.

 

Frederik Claussen - Arkitekt

Albertine Claussen - Hans kone

Lydia Claussen - Deres datter

Helena Claussen - Deres Datter

 

Gunerius Moe - Kunstner. Venn av familien Claussen.

 

Bellest Fosserud - Svindler og Elisabeths tidligere elsker.


Slik sluttet forrige bok:

Erlend rettet seg opp da tjenestepiken kom inn.

«Det er lensmannen. Skal jeg sende ham inn?»

«Ja takk.»

Han behøvde ikke å vente lenge før døren gikk opp og lensmann Vinge kom inn. Ansiktet hans var preget av dypt alvor, og Erlend fikk øyeblikkelig en ekkel følelse.

«God formiddag,» hilste Erlend.

«God dag.»

«Er det noen utvikling i saken? Er dere på sporet av foreldrene mine?»

«Det er noe nytt i saken, ja …» Lensmannen stanset kort og kremtet. «Er broren Deres her?»

«Ikke for øyeblikket,» svarte Erlend.

«Da er det nok best om De sender bud på ham før jeg fortsetter.»

Erlend sukket oppgitt.

«Hvis det er slik at De vet noe nytt, ber jeg Dem innstendig om å fortelle hva De vet med det samme,» sa Erlend utålmodig.

Det så ut som om lensmannen nølte, før han nikket bifallende.

«Det er ingen skånsom måte å legge dette frem på, men jeg har mottatt et telegram om at foreldrene Deres ble funnet i går kveld … Jeg er virkelig lei for det, men begge er bekreftet omkommet.»

Lensmannen ga ham telegrammet der det nådeløse budskapet sto skrevet svart på hvitt. Det gikk et intenst sug gjennom magen. Erlend holdt om den enkle papirlappen mens hendene hans begynte å skjelve ukontrollert. Til slutt glapp telegrammet ut av hendene hans. Det svevde florlett gjennom luften til det landet på gulvet og etterlot seg en rungende stillhet.

Langås gård, september 1877

Erlend stirret ned på papirlappen på gulvet mens hjertet banket hektisk. Han prøvde å ta inn over seg det forferdelige budskapet, men det var umulig. Han skjelnet den snirklete skriften fra der han sto. Ordene bekreftet omkomne fikk det til å svimle for ham. Han grep hardt om bordkanten. Lensmannen var der øyeblikkelig og la hånden varsomt mot skulderen hans.

«Det er nok best De setter Dem, herr Steen. Jeg kan bare forestille meg hvilket sjokk dette er for Dem,» sa han mens han skjøv ham ned i en stol.

Erlend greide ikke å si noe, bare stirret rett fremfor seg. Han registrerte så vidt at lensmannen plukket opp telegrammet i sidesynet før han tok plass ved siden av ham.

Hvordan kunne dette skje? Erlend trakk pusten dypt ned i magen for å samle seg, før han snudde seg mot lensmannen.

«Og dere er helt sikre på at det er dem?» Han så bedende på ham. Håpet at han skulle svare at det selvfølgelig var en viss mulighet for at det ikke var foreldrene hans som var blitt funnet.

«Jeg beklager, det er ingen tvil om at det er dem,» svarte lensmannen og ristet sørgmodig på hodet. «Vi mottok enda et telegram som forteller at Deres mors slektning, Carl Løvenfeldt, har identifisert dem.»

«Onkelen min,» sa han mens håpet sank i ham og han strammet kjevemusklene til det gjorde vondt.

«De ble funnet ved et skogsvann i nærheten av en gammel hytte noen mil unna Deres onkels eiendom. Altså i nærheten av Sundsvik.»

«Så kom de seg over til Sverige,» mumlet Erlend. «Hva mer kan De fortelle meg? Hva med herr Paulsen? Er han også omkommet?»

«Jeg er redd jeg ikke har så mye mer å fortelle Dem på dette tidspunktet, men jeg antar at vi vil få flere opplysninger i løpet av dagen eller morgendagen.»

«Jeg forstår,» svarte han matt.

Det slamret i ytterdøren. Lyden kom så uventet at han for sammen. Han hørte lyden av raske fottrinn som nærmet seg, og like etter kom Tollef inn i rommet. Det så ut som om han skulle si noe, men da han oppdaget lensmann Vinge og den trykkende stemningen i værelset, stanset han og så nølende på dem.

«Er det noe galt?» Han så på Erlend. «Har det hendt noe?» spurte han, og Erlend plukket opp uroen i stemmen hans.

Før noen av dem rakk å si noe mer, kom også onkelen inn. Han hadde et lite smil om munnen, men synet av den alvorlige forsamlingen fikk det til å blekne raskt.

«Hva er på ferde?» spurte han vaktsomt.

Erlend vekslet blikk med lensmann Vinge, før han ga ham et nikk som tegn på at han skulle ta ordet. Lensmannen kremtet svakt, ba de to mennene om å sette seg, før han serverte dem det tunge budskapet. Da han hadde sagt det som var å si, fulgte en rungende stillhet som varte i det som føltes som en evighet.

«Og De er helt sikker på at det er dem?» spurte omsider onkelen med brodd i stemmen.

Lensmannen forsikret han om at han var det, og onkelen, som i noen sekunder hadde stirret håpefullt på ham, sank sammen igjen. Erlend la ansiktet i hendene. Han prøvde å føle noe, men alt han kjente var en intens nummenhet. Etter en stund gløttet han bort på broren. Tollef stirret innbitt fremfor seg med leppene hardt sammenpresset. Erlend forsøkte å finne noe trøstende å si, men det fantes ingen ord som kunne lindre.

«Det må være selvforskyldt!» utbrøt Tollef. «Noe annet kan jeg ikke forstå.»

Selvsagt var det det, tenkte Erlend. I desperasjon hadde de nok ansett døden som den eneste utveien. Erlend ble isende kald ved tanken, for betydde ikke det da at han hadde drevet sine egne foreldre i døden?

«Eller er det slik at det var en drukningsulykke siden de ble funnet ved vannet?» spurte onkelen.

«Det er jeg redd jeg ikke kan svare på på dette tidspunktet,» gjentok lensmannen. «Selv om vi har fått bekreftet identiteten deres, har resten av opplysningene vært mangelfulle. Enn så lenge er det best å ikke trekke noen forhastede slutninger.» Han reiste seg og så utover bordet. «Jeg må gå, men lover å komme tilbake så snart jeg vet mer. Jeg er lei for å måtte komme med et så tragisk budskap.»

Så snart lensmannen hadde forlatt huset, brast onkelen i ulykkelig gråt.

«Dette er så grusomt,» sa han mellom vonde hulk. «Tenk at det skulle gå min kjære bror så dårlig her i livet,» fortsatte han uten å nevne et eneste ord om moren deres.

Både Erlend og Tollef satt stive på hver sin kant av bordet. Han så bort på telegrammet som lensmannen hadde lagt igjen ved siden av ham. Foreldrene hadde altså vært i nærheten av morens barndomshjem, men hvorfor hadde de ikke reist videre? Og hadde moren vært i kontakt med broren sin? Egentlig var det ganske merkverdig om foreldrene hadde ventet helt til de kom til Sverige, før de tok sitt eget liv, hvis det var det de hadde gjort … Var det kanskje ikke en ulykke likevel?

«Jeg burde aldri ha sagt det jeg sa,» kom det plutselig fra Tollef.

Erlend så i villrede på ham.

«Hva mener du?»

Tollef trakk pusten i et langtrukkent sukk før han svarte.

«Jeg ønsket at de bare forsvant og aldri ble funnet, og nå har deler av ønsket mitt gått i oppfyllelse.»

Mary sto på dekk på Skibladner med hendende hvilende på relingen mens hun fulgte med på innseilingen til Eidsvoll. Den friske vinden strøk henne over ansiktet. Hun kjente på en enorm lettelse over å snart kunne legge første etappe av reisen bak seg. Nå var det ingen vei tilbake. Selv om hun ikke angret på valget sitt, gremmet hun seg over måten hun hadde flyktet fra barndomshjemmet på, og ikke minst over å ha forlatt Violet. Så ussel hun følte seg! Men hvilket annet valg hadde hun hatt? Og hadde Violet fått det godt sammen med henne, hun som var vant til å bevege seg fritt rundt på den store eiendommen på Sommerfeldt? Så snart hun hadde fått litt orden på livet sitt, skulle hun hente Violet. Det var et løfte hun var fast bestemt på å holde.

Etter å ha lagt barndomshjemmet bak seg, hadde hun måttet gå et stykke til fots langs landeveien, før hun hadde fått skyss av en bonde som var på vei inn til Hamar. Den eldre mannen hadde betraktet henne nysgjerrig, men heldigvis ikke spurt hvor hun var på vei.

Mary skulte opp mot gården til Steen-familien som ruvet i skråningen over stasjonen, før hun flyttet blikket til den lysegule stasjonsbygningen. Hun hadde ikke helt oversikt over togtidene, men håpet hun ville rekke morgentoget. Hun ble dessverre skuffet.

«Jeg beklager, frøken, men toget til hovedstaden gikk for en liten stund siden,» sa mannen i billettskranken på jernbanestasjonen da hun hadde kommet seg på land. «Neste tog går om litt under tre timer.»

Mary så resignert på ham og kjente hvordan halsen strammet seg. Hva skulle hun ta seg til i Eidsvoll i tre timer?

«Da får jeg bare vente,» svarte hun med et sukk før hun fant frem portemoneen og betalte for en enveisbillett til Christiania.

Hun så utover den tomme ekspedisjonshallen. Alt hun ville, var å haste videre til Christiania. De der hjemme hadde nok for lengst oppdaget at hun var borte. Moren måtte være i fyr og flamme. Nå hadde hun i det minste fått viljen sin – hun var endelig kvitt henne en gang for alle. Kan hende burde hun ha lagt igjen et brev til faren, men … Mary rykket til. Hun hadde nesten glemt brevet til Johann som hun hadde planlagt å sende før hun gikk på toget mot hovedstaden. Kan hende var det ikke så dumt at hun måtte vente litt? Hun gikk tilbake til billettskranken og spurte etter poståpneriet. Den myndige mannen pekte henne i riktig retning, og da brevet var sendt, følte hun seg litt bedre. Nå var det bare å håpe at Johann ville forstå valget hennes, og at det ikke førte til en splid mellom dem. Hadde det vært galt av henne å ikke rådføre seg med broren først? Nei, da hadde han prøvd å overbevise henne om at det fantes en annen utvei.

En ubehagelig tanke kom over henne. Tenk om faren hadde skjønt at hun var på vei til Eidsvoll? Hva om han hadde fulgt etter henne? Mary ble nervøs. Nå som hun måtte vente så lenge på toget, var det mulig å ta henne igjen. Men hvor sannsynlig var det egentlig at faren hadde gjettet seg til at hun var akkurat her? Det kunne like gjerne være at hun var på vei til Gjøvik eller til Johann på Hamar. Forhåpentligvis fikk de ikke nyss i det før Johann hadde mottatt brevet hennes.

Mary skjøv opp døren til venteværelset for passasjerer på første klasse. Et ungt par og to eldre fruer satt langs benkeradene da hun kom inn. Alle var i livlig samtale, men de ble raskt stille da de oppdaget henne. Mary nikket blygt til den lille forsamlingen før hun satte seg ytterst på en av benkeradene. De andre fortsatte praten sin, men Mary merket seg hvordan både det unge paret og de to kvinnene stadig kikket bort på henne. Det gjorde henne fryktelig ubekvem, og det fristet overhodet ikke å bli sittende der helt til toget kom. Magen rumlet, og hun innså hvor sulten hun egentlig var. Hun hadde allerede spist deler av nisten Gurine hadde vært så snill å sende med henne, men det hun hadde igjen ville hun spare til togturen. Mary så mot døren. Mannen i billettskranken hadde nevnt noe om at serveringen på jernbanerestauranten var åpen, og de gangene hun hadde spist der til nå, hadde maten smakt fortreffelig. Men å reise seg når hun nettopp hadde satt seg … Mary sukket over seg selv, for hvorfor bry seg om hva disse menneskene hun helt sikkert aldri ville se igjen, tenkte? Uten mer nøling grep hun reisekofferten og forlot venteværelset.

På restauranten nøt hun et lunt smørbrød med røkt ørret. Da en av serveringspikene hadde båret ut den tomme asjetten hennes, undersøkte Mary lommeuret sitt for å passe på tiden. Til sin skuffelse oppdaget hun at det fortsatt var litt over en time igjen. Hun kunne ikke begripe at tiden gikk så sakte. Å vende tilbake til venteværelset, var i hvert fall ikke et alternativ. Da ventet hun heller ute på perrongen. Litt frisk luft skadet uansett ikke.

Da hun hadde gjort opp for seg, fant hun veien ut. Det var fortsatt overskyet, men det regnet i det minste ikke. Hun vurderte å gå ned til den vesle bryggen nedenfor stasjonsbygningen, men ombestemte seg og fant veien bort til en benk som lå litt skjermet til i parken mellom stasjonen og dampskipsbryggen. Derfra hadde hun et bredt utsyn mot det frodige landskapet rundt elven og deler av stasjonsområdet. Det var litt kaldt, men hun ble likevel sittende.

Hun kikket ned på den brune reisekofferten sin. Utenom det mest nødvendige av klær hadde hun fylt vesken med mange av de mest kostbare smykkene hun eide, i tilfelle det ble nødvendig å pantsette noen av dem. Derfor kunne hun ikke under noen som helst omstendigheter slippe den ut av syne. Pengene hun hadde lånt av Johann og dem hun hadde skrapt sammen selv, bar hun på seg. Før de tok slutt måtte hun ha kommet opp med en plan for veien videre. Hva planen besto i, visste hun fortsatt ikke, men at hun ville bli nødt til å tjene egne penger, var hun klok nok til å forstå.

Mary ble med ett usikker, for visste hun egentlig hva hun gjorde eller var ikke dette annet enn et dumdristig påfunn? Med ett mintes hun avskyen Bellest Fosserud hadde vist for familien hennes, og hvordan han hadde kritisert dem for å være bortskjemte og ikke verdsette den velstanden de var omgitt av. Hadde han rett? Burde hun ikke være tilfreds med det livet hun hadde når hun visste hva alternativet var? Selv om det hadde vært mørkt den natten i Pipervika, hadde det ikke vært vanskelig å danne seg et bilde av levevilkårene der. En trengte forresten ikke å reise til hovedstaden for å oppleve fattigdom. Det fantes det nok av i hjemtraktene. Mary følte seg ille til mote. Burde hun ikke bare avfinne seg med skjebnen sin?

Nei, tenkte hun. Hun måtte prøve å få noe mer ut av livet sitt, om det så kostet henne alt! Hun fant frem skissebok og blyant, så seg rundt før blikket stanset ved den lysegule stasjonsbygningen. Hun begynte å streke opp en skisse.

Hun var så konsentrert at hun rykket til ved lyden av toget som rullet inn på stasjonen. Endelig! Da gjensto det bare en halv time før hun kunne stige om bord på toget. Og om ikke lenge kunne hun endelig fortsette reisen. Hun smilte for seg selv, men da et kanondrønn varslet at hjuldamperen Dronningen nærmet seg, stivnet hun til. Redselen for at foreldrene eller Johann var om bord og at de ville hindre henne i å komme videre, fikk hjertet til å slå raskere. Da damperen hadde ankret opp og folk begynte å gå i land, stappet hun skisseboken ned i håndvesken, grep reisekofferten og småløp mot perrongen. Toget var allerede tømt for reisende, og kun noen jernbanearbeidere beveget seg fra vogn til vogn mens de inspiserte toget. Mary så flyktig mot dampskipsbryggen og registrerte at flere var på vei mot stasjonen nå. Heldigvis så hun ikke noe til faren eller Johann, men det var vanskelig å få fullstendig oversikt fra der hun sto.

Noen kremtet bak henne, og hun snudde seg. Hun stirret inn i det myndige blikket til det som måtte være stasjonsmesteren, skulle hun tro den dobbeltspente frakken hans med de forgylte detaljene og stasjonsmesterluen.

«Det er fortsatt en liten stund til De kan gå på toget, frøken,» sa han vennlig.

«Jeg forstår,» svarte hun før hun skulte engstelig mot dampskipsbryggen.

«Men De må gjerne vente inne på et av venteværelsesene våre.»

«Takk, men jeg foretrekker å stå her ute,» svarte hun kort, men høflig.

Hun la merke til at han så på henne på en faderlig måte og at han undertrykte et smil.

«Som De vil, men det er varmere inne,» sa han før han bukket høflig og gikk bort til en av jernbanearbeiderne.

Han hadde helt rett i at det var kaldt å stå slik, men det fikk så være. Sto hun her, hadde hun bedre utsikt mot bryggen. Heldigvis tok det ikke så lang tid før flere passasjerer trakk ut på perrongen, og da det endelig var mulig å gå på toget, pustet hun lettet ut. Hun var på vei opp den lille trappen til vognen da hun hørte en velkjent stemme bak seg.

«Mary!»

Hun stivnet til før hun snudde seg langsomt.

